Primarul Sectorului 1 din Capitală, Clotilde Armand, a anunțat joi, într-o postare pe contul său de Facebook, că registratura și serviciile publice se vor închide, iar instituția nu mai are internet și pază, edilul spunând că blocajul se datorează consilierilor PNL și PSD care nu au votat bugetul instituției. Edilul vrea să deschidă birouri de registratură în fața sediilor PSD și PNL.
"Fac un anunț important pentru toți locuitorii din Sectorul 1. Primăria Sectorului 1 va fi închisă din cauza consilierilor locali PNL PSD. Aceștia au luat banii de la funcționarea primăriei și i-au dat la Catedrala Mântuirii. Registratura va fi închisă și serviciile publice la fel. Primăria nu mai are cum să funcționeze fără buget. Un lucru extrem de grav și fără precedent. Pentru ceea ce a făcut PNL PSD am depus deja o plângere penală săptămâna trecută. Este interzis în lege să oprești serviciul public (...) De astăzi nu vom mai avea internet în instituție. De săptămâna trecută nu avem pază", a scris Clotilde Armand.
"Vom închide primăria și voi informa fiecare cetățean din sector despre cum este furat de coaliția PSD PNL. Voi deschide un birou al registraturii în fața sediului PSD din Kiseleff și unul în fața sediului PNL din Modrogan. Să-i vadă o țară întreagă cât de disperați sunt cei care au furat industrial această primărie că nu mai pot fura liniștiți în continuare", a adăugat primarul.